PATVIRTINTA:

Viešųjų pirkimų komisijos

2025-11-27 sprendimu

(protokolo Nr. 5062)

**ŠIAULIŲ APSKAITOS CENTRO**

**ATVIRAS KONKURSAS (SUPAPRASTINTAS)**

**ŠIAULIŲ MIESTO ŽALINIMO PLANO PARENGIMO, APLINKOS TYRIMŲ IR MOKYMŲ PASLAUGŲ PIRKIMAS**

**TURINYS**

1. BENDROSIOS NUOSTATOS
2. PIRKIMO OBJEKTAS
3. TIEKĖJŲ PAŠALINIMO PAGRINDAI, KVALIFIKACIJOS IR KITI REIKALAVIMAI
4. RĖMIMASIS ŪKIO SUBJEKTŲ PAJĖGUMAIS
5. SUBTIEKĖJŲ PASITELKIMAS
6. TIEKĖJŲ GRUPĖS DALYVAVIMAS
7. PASIŪLYMŲ RENGIMAS, PATEIKIMAS, KEITIMAS
8. PASIŪLYMŲ ŠIFRAVIMAS
9. PASIŪLYMŲ GALIOJIMO UŽTIKRINIMAS
10. PAVYZDŽIŲ PATEIKIMAS
11. PIRKIMO DOKUMENTŲ PAAIŠKINIMAS IR PATIKSLINIMAS
12. SUSIPAŽINIMO SU GAUTAIS PASIŪLYMAIS
13. PASIŪLYMŲ NAGRINĖJIMAS
14. ELEKTRONINIS AUKCIONAS
15. PASIŪLYMŲ ATMETIMO PRIEŽASTYS
16. PASIŪLYMŲ VERTINIMAS IR PALYGINIMAS
17. PASIŪLYMŲ EILĖ IR LAIMĖTOJO NUSTATYMAS
18. PRETENZIJŲ IR SKUNDŲ NAGRINĖJIMAS
19. PIRKIMO SUTARTIES PASIRAŠYMAS IR SĄLYGOS
20. BAIGIAMOSIOS NUOSTATOS

PRIEDAI:

1. Techninė specifikacija;
2. Pasiūlymo forma;
3. Kokybės kriterijai ir jų vertinimas;
4. Viešojo pirkimo sutarties projektas:
5. Europos bendrasis viešųjų pirkimų dokumentas (EBVPD);
6. Pašalinimo pagrindai;
7. Kvalifikacijos ir kiti reikalavimai tiekėjui:
   1. Specialistų sąrašas.
8. Informavimas apie asmens duomenų tvarkymą.

**1. BENDROSIOS NUOSTATOS**

1.1. Perkančioji organizacija Šiaulių miesto savivaldybės administracija, juridinio asmens kodas 188771865, adresas Vasario 16-osios g. 62, Šiauliai (toliau - perkančioji organizacija), vykdydama šį viešąjį pirkimą numato įsigyti pirkimo sąlygų techninėje specifikacijoje nurodytą pirkimo objektą.

1.2. Šiaulių apskaitos centras, juridinio asmens kodas 305888561, registracijos adresas Pakalnės g. 6A, Šiauliai, įgyvendindamas Šiaulių miesto savivaldybės tarybos 2022 m. liepos 7 d. sprendimą Nr. T-317 *„Dėl teisės atlikti centrinės perkančiosios organizacijos funkcijas biudžetinei įstaigai Šiaulių apskaitos centrui suteikimo“,* atlieka Centrinės perkančiosios organizacijos funkcijas ir viešojo pirkimo procedūras perkančiosios organizacijos vardu iki pirkimo sutarties sudarymo.

1.3. Pirkimas vykdomas vadovaujantis Lietuvos Respublikos viešųjų pirkimų įstatymu, Lietuvos Respublikos civiliniu kodeksu, kitais viešuosius pirkimus reglamentuojančiais teisės aktais bei šiomis pirkimo sąlygomis. Vartojamos sąvokos, apibrėžtos Viešųjų̨ pirkimų įstatyme.

1.4. Išankstinis skelbimas apie pirkimą nebuvo skelbtas.

1.5. Pirkimo dokumentus sudaro:

1.5.1. skelbimas;

1.5.2. pirkimo sąlygos;

1.5.3. pirkimo dokumentų paaiškinimai (patikslinimai), taip pat atsakymai į tiekėjų klausimus (jeigu bus);

1.5.4. visa kita perkančiosios organizacijos CVP IS priemonėmis pateikta informacija.

1.6. Jeigu perkančioji organizacija patikslina pirkimo dokumentus, naujesni pakeitimai turi pirmenybę prieš senesnius pakeitimus. Tiekėjai turi vadovautis naujausia paskelbta pirkimo dokumentų versija ir naujausiais pirkimo dokumentų paaiškinimais bei patikslinimais.

1.7. Šis supaprastintas pirkimas vykdomas atviro konkurso būdu naudojantis Centrinės viešųjų pirkimų informacinės sistemos priemonėmis (toliau - CVP IS). Pirkimo dokumentai skelbiami CVP IS. Pirkimas atliekamas elektroniniu būdu. Elektroninėmis priemonėmis pasiūlymus gali teikti tik tie tiekėjai, kurie yra registruoti CVP IS, pasiekiamoje adresu <https://viesiejipirkimai.lt>. Pirkimas atliekamas laikantis lygiateisiškumo, nediskriminavimo, abipusio pripažinimo, proporcingumo ir skaidrumo principų bei konfidencialumo ir nešališkumo reikalavimų.

1.8. Pirkimas vykdomas įgyvendinant Europos Sąjungos „*Interreg Latvijos ir Lietuvos*“ tarpvalstybinės programos projektą Nr. LL-00253 „*Darnus ir ekologiškas aplinkos vystymas Šiaulių ir Liepojos miestų savivaldybėse*“.

1.9. Atliekamas žaliasis pirkimas. Pirkimas vykdomas vadovaujantis Lietuvos Respublikos aplinkos ministro 2011 m. birželio 28 d. įsakymo Nr. D1-508 „*Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo*“ 4.4.3 p. Aplinkos apaugos kriterijai nustatyti 1 priede „Techninė specifikacija“ ir 4 priede „Viešojo pirkimo sutarties projektas“.

1.10. Tiesioginį ryšį su tiekėjais įgaliotas palaikyti perkančiosios organizacijos atstovas Eglė Kosmauskienė, tel. +370 65103575, el. p. [egle.kosmauskiene@sac.lt](mailto:egle.kosmauskiene@sac.lt), veiklos adresas Vilniaus g. 88, Šiauliai.

**2. PIRKIMO OBJEKTAS**

2.1. Pirkimo objektas - **Šiaulių miesto žalinimo plano parengimo, aplinkos tyrimų ir mokymų paslaugos.**

2.1.1. Maksimali perkančiajai organizacijai priimtina pasiūlymo kaina – **91 819,83** **Eur (be PVM**). Didesnę kainą perkančioji organizacija laikys per didele ir nepriimtina.

2.2. Pirkimas neskaidomas į pirkimo dalis.

2.3. Pasiūlymas turi būti pateiktas visai siūlomos pirkimo dalies pirkimo sąlygų techninėje specifikacijoje nurodytai apimčiai, neskaidant jos smulkiau.

2.4. Jeigu apibūdinant pirkimo objektą techninėje specifikacijoje ir kituose pirkimo dokumentuose nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, protokolai, sertifikatai, turi būti laikoma, kad kiekviena tokia nuoroda yra pateikta su žodžiais „arba lygiavertis“.

2.5. Jeigu apibūdinant pirkimo objektą techninėje specifikacijoje ir kituose pirkimo dokumentuose nurodytas standartas, techninis liudijimas ar bendrosios techninės specifikacijos (Europos standartą perimantis Lietuvos standartas, Europos techninio įvertinimo patvirtinimo dokumentas, informacinių ir ryšių technologijų bendrosios techninės specifikacijos, tarptautinis standartas, kitos Europos standartizacijos organizacijų nustatytos techninių normatyvų sistemos, nacionaliniai standartai, nacionaliniai techniniai liudijimai arba nacionalinės techninės specifikacijos, susijusios su darbų projektavimu, sąmatų apskaičiavimu ir vykdymu bei prekių naudojimu), turi būti laikoma, kad kiekviena tokia nuoroda yra pateikta su žodžiais „arba lygiavertis“.

2.6. Tiekėjo įsipareigojimų įvykdymo vieta – Šiauliai.

2.7.Perkančioji organizacija neperka objekto iš CPO elektroninio katalogo, nes perkamo objekto CPO nėra.

**3. TIEKĖJŲ PAŠALINIMO PAGRINDAI, KVALIFIKACIJOS IR KITI REIKALAVIMAI**

3.1. Perkančioji organizacija tikrins tiekėjo ir ūkio subjektų, kurių pajėgumais remiasi tiekėjas siekdamas pagrįsti atitikimą kvalifikaciniams reikalavimams, pašalinimo pagrindų, kurie nurodyti pirkimo dokumentų 6 priede „Pašalinimo pagrindai“ nebuvimą. Tiekėjas ir ūkio subjektai, kurių pajėgumais remiasi tiekėjas pagrįsdamas atitikimą pirkimo sąlygose nurodytiems kvalifikaciniams reikalavimams, kartu su pasiūlymu turi pateikti užpildytą pirkimo sąlygų 5 priedą „Europos bendrasis viešųjų pirkimų dokumentas (EBVPD)“ pagal VPĮ 50 straipsnyje nustatytus reikalavimus. EBVPD pildomas jį įkėlus į Viešųjų pirkimų tarnybos interneto svetainę <https://ebvpd.eviesiejipirkimai.lt/espd-web/> ir užpildžius bei atsisiuntus pateikiamas su pasiūlymu. Atskirą EBVPD pildo tiekėjas, kiekvienas tiekėjų grupės narys (jeigu pasiūlymą teikia tiekėjų grupė), kiekvienas ūkio subjektas, jeigu tiekėjas remiasi jo pajėgumais pagal VPĮ 49 straipsnį. Fiziniams asmenims, kuriuos tiekėjas ketina įdarbinti pirkimo laimėjimo atveju ir kurių pajėgumais tiekėjas remiasi pagal VPĮ 49 straipsnį, EBVPD pildyti nereikia. Tikrinimas atliekamas šia tvarka:

3.1.1. Perkančioji organizacija visų pirma reikalauja tokios rūšies pažymų ir tokių dokumentinių įrodymų formų, apie kuriuos pateikta informacija Europos Komisijos informacinėje dokumentų saugykloje „e-Certis“. Lentelės (pirkimo sąlygų 6 priedas „Pašalinimo pagrindai“) ketvirtame stulpelyje nurodomi dokumentai, kuriuos turi pateikti Lietuvos Respublikoje registruoti tiekėjai. Dėl dokumentų, kuriuos turi pateikti užsienio šalių tiekėjai, informaciją Perkančioji organizacija pasitikrina „e-Certis“, adresu <https://ec.europa.eu/tools/ecertis/>.

* + 1. Perkančioji organizacija nereikalauja iš tiekėjo pateikti dokumentų, patvirtinančių jo pašalinimo pagrindų nebuvimą, jeigu ji:
       1. turi galimybę susipažinti su šiais dokumentais ar informacija tiesiogiai ir neatlygintinai prisijungusi prie nacionalinės duomenų bazės bet kurioje valstybėje narėje arba naudodamasi Centrinės viešųjų pirkimų informacinės sistemos priemonėmis;
       2. šiuos dokumentus jau turi iš ankstesnių pirkimo procedūrų, jeigu šiuose dokumentuose nurodyta informacija vis dar yra aktuali (dokumentas išduotas prieš ne daugiau dienų, negu nurodyta atitinkamoje pirkimo sąlygų 6 priedo „Pašalinimo pagrindai“ lentelės eilutėje).

3.1.3. Perkančioji organizacija nereikalauja iš tiekėjo pateikti dokumentų, patvirtinančių jo pašalinimo pagrindų nebuvimą kartu su pasiūlymu. Perkančioji organizacija bet kuriuo pirkimo procedūros metu gali paprašyti dalyvių pateikti visus ar dalį dokumentų, patvirtinančių jų pašalinimo pagrindų nebuvimą tik tuo atveju, jeigu tai būtina siekiant užtikrinti tinkamą pirkimo procedūros atlikimą.

3.1.4. Perkančioji organizacija netikrina subtiekėjų, kurių pajėgumais tiekėjas nesiremia, pašalinimo pagrindų.

3.1.5. Perkančioji organizacija tiekėją pašalina iš pirkimo procedūros bet kuriame pirkimo procedūros etape, jeigu paaiškėja, kad dėl savo veiksmų ar neveikimo prieš pirkimo procedūrą ar jos metu tiekėjas atitinka bent vieną iš pirkimo sąlygų 5 priede „Europos bendrasis viešųjų pirkimų dokumentas (EBVPD)“ nustatytų tiekėjo pašalinimo pagrindų.

3.1.6. Perkančioji organizacija pašalina tiekėją iš pirkimo procedūros pagal VPĮ 46 straipsnio 4 ir 6 dalyse nurodytus ir pirkimo sąlygų 5 priede „Europos bendrasis viešųjų pirkimų dokumentas (EBVPD)“ nustatytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti VPĮ 46 straipsnio 4 ir 6 dalyse nurodytų pašalinimo pagrindų taikymo.

3.1.7. Perkančioji organizacija taip pat patikrina, ar dėl ūkio subjektų, kurių pajėgumais ketina remtis tiekėjas, nėra pirkimo sąlygų 5 priede „Europos bendrasis viešųjų pirkimų dokumentas (EBVPD)“ nustatytų pašalinimo pagrindų. Jeigu dėl ūkio subjekto yra bent vienas pirkimo sąlygų 5 priede „Europos bendrasis viešųjų pirkimų dokumentas (EBVPD)“ nustatytas pašalinimo pagrindas, perkančioji organizacija reikalaus per jos nustatytą terminą pakeisti jį kitu ūkio subjektu, dėl kurio nėra pašalinimo pagrindų.

3.1.8. Nepaisant 3.1.5. ir 3.1.6. punkto nuostatų, tiekėjas iš pirkimo nepašalinamas VPĮ 46 straipsnio 3 ir 10 dalyse nustatytais atvejais (atsižvelgiant į VPĮ 46 straipsnio 11 ir 12 dalių nuostatas), taip pat jeigu pagal VPĮ 46 straipsnio 8 dalį vertindama tiekėjo patikimumą perkančioji organizacija priėmė sprendimą, kad tiekėjo pašalinimas iš pirkimo procedūros būtų neproporcingas vertinamam tiekėjo elgesiui arba perkančioji organizacija priėmė sprendimą, kad esant nustatytam pašalinimo pagrindui pagal VPĮ 46 straipsnio 4 dalies 7 punkto c papunktį būtų reikšmingai apribota konkurencija. Priimant sprendimus dėl tiekėjo pašalinimo iš pirkimo procedūros 3.1.6. punkte nurodytais pašalinimo pagrindais gali būti atsižvelgiama į pagal VPĮ 52 ir 91 straipsnius skelbiamą informaciją.

3.1.9. Jei tiekėjas negali pateikti kurių nors pašalinimo pagrindų nebuvimą pagrindžiančių dokumentų reikalaujamų pirkimo sąlygų 6 priede „Pašalinimo pagrindai“, nes valstybėje narėje ar atitinkamoje šalyje tokie dokumentai neišduodami arba toje šalyje išduodami dokumentai neapima visų keliamų klausimų, jie gali būti pakeisti priesaikos deklaracija ar oficialia tiekėjo deklaracija (jeigu šalyje nenaudojama priesaikos deklaracija. Oficiali deklaracija turi būti patvirtinta valstybės narės ar tiekėjo kilmės šalies arba šalies, kurioje jis registruotas, kompetentingos teisinės ar administracinės institucijos, notaro arba kompetentingos profesinės ar prekybos organizacijos) Viešųjų pirkimų įstatymo 51 straipsnio 3 dalyje nustatytais atvejais ir tvarka.

3.1.10. Pasiūlymų vertinimo metu perkančioji organizacija turi teisę reikalauti, kad tiekėjas pateiktų legalizuotus Apostille pirkimo sąlygų 6 priede „Pašalinimo pagrindai“ nurodytus dokumentus, jei dokumentai išduoti užsienio valstybėje. Legalizavimas atliekamas, vadovaujantis Dokumentų legalizavimo ir tvirtinimo pažyma (Apostille) tvarkos aprašu, patvirtintu Lietuvos Respublikos Vyriausybės 2006 m. spalio 30 d. nutarimu Nr. 1079, ir 1961 m. spalio 5 d. Hagos konvencija dėl užsienio valstybėse išduotų dokumentų legalizavimo panaikinimo, išskyrus atvejus, kai pagal Lietuvos Respublikos tarptautines sutartis ar Europos Sąjungos teisės aktus dokumentas yra atleistas nuo legalizavimo ir (ar) tvirtinimo žymos (Apostille).

3.2. Tiekėjas, dalyvaujantis pirkime, turi atitikti pirkimo sąlygų 7 priede „Kvalifikacijos reikalavimai tiekėjui“ nurodytus kvalifikacinius reikalavimus ir, jeigu taikytina, laikytis kokybės vadybos sistemos ir (arba) aplinkos apsaugos vadybos sistemos standartų. Tiekėjas pasiūlyme turi deklaruoti atitikimą kvalifikaciniams reikalavimams kartu su pasiūlymu pateikdamas EBVPD. Kvalifikaciją pagrindžiančių dokumentų prašoma ir jie tikrinami tik galimo laimėtojo, išskyrus atvejus, kai perkančioji organizacija pasiūlymų vertinimo metu, vadovaujantis pirkimo sąlygų 3.2.3 punktu, nusprendžia kitaip. Tiekėjas gavęs perkančiosios organizacijos pranešimą, kad jo pasiūlymas gali būti pripažintas laimėjusiu, ne vėliau kaip per 5 darbo dienas nuo pranešimo gavimo dienos privalo pateikti pirkimo sąlygų 7 priede „Kvalifikacijos reikalavimai tiekėjui“ nurodytus kvalifikaciją pagrindžiančius dokumentus, laikantis šių reikalavimų:

3.2.1. Keliami reikalavimai tiekėjo kvalifikacijai ir atitikčiai kokybės vadybos sistemos ir (arba) aplinkos apsaugos vadybos sistemos standartų reikalavimams (jei taikomi), turi būti įgyti iki pasiūlymų pateikimo termino pabaigos (susipažinimo su pasiūlymais dienos).

3.2.2. Perkančioji organizacija nereikalauja iš tiekėjo pateikti dokumentų, patvirtinančių atitiktį kvalifikacijos reikalavimams ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartams, jeigu ji turi galimybę susipažinti su šiais dokumentais ar informacija tiesiogiai ir neatlygintinai prisijungusi prie nacionalinės duomenų bazės bet kurioje valstybėje narėje arba naudodamasi CVP IS priemonėmis ar šiuos dokumentus jau turi iš ankstesnių pirkimo procedūrų.

3.2.3. Perkančioji organizacija bet kuriuo pirkimo procedūros metu gali paprašyti dalyvių pateikti visus ar dalį dokumentų, patvirtinančių jų pašalinimo pagrindų nebuvimą, atitiktį kvalifikacijos reikalavimams ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartams, jeigu tai būtina siekiant užtikrinti tinkamą pirkimo procedūros atlikimą.

3.2.4. Tais atvejais, kai tiekėjas naudojasi (naudosis) trečiųjų asmenų, kurie tiesiogiai aktyviai, savo veiksmais neprisidės prie pirkimo vykdytojo poreikio įsigyti pirkimo objektą tenkinimo (tiesiogiai neteiks dalies paslaugų, nevykdys dalies darbų, tiesiogiai neprisidės prie prekių tiekimo, neprisiims solidarios atsakomybės už sutarties vykdymą ar kitaip tiesiogiai nedalyvaus vykdant pirkimo sutartį), priemonėmis (pavyzdžiui, tik išnuomos patalpas, išnuomos įrangą ar pan.), tiekėjas, neprivalo teikti jų Europos bendrąjį viešųjų pirkimų dokumento (EBVPD) ir pašalinimo pagrindų nebuvimą įrodančių dokumentų, tačiau, teikdamas pasiūlymą, turi pareigą įrodyti, kad atitinkamomis konkrečiomis trečiojo asmens priemonėmis jis galės naudotis sutarties vykdymo laikotarpiu (teikiant pasiūlymą nurodyti tuos trečiuosius asmenis ir informaciją apie su jais pasirašytas sutartis, ketinimo protokolus ir pan.). Tokiu atveju laikoma, kad tiekėjas pats turi atitinkamą kvalifikaciją, nepriklausomai nuo to kokiais pagrindais (nuosavybės, nuomos ar kitais) naudojasi ar naudosis sutarties vykdymo metu atitinkamas priemones.

3.3. Jeigu tiekėjo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, tiekėjas perkančiajai organizacijai įsipareigoja, kad pirkimo sutartį vykdys tik tokią teisę turintys asmenys. Teisę verstis atitinkama veikla įrodančius dokumentus, jei tokia teisė reikalaujama pagal teisės aktus ir nebuvo patikrinta pasiūlymų vertinimo metu, tiekėjas turi pateikti iki atitinkamų veiklų vykdymo pradžios.

3.4. Tiekėjo pasiūlymas atmetamas, jeigu apie nustatytų reikalavimų atitikimą jis pateikė melagingą informaciją, kurią perkančioji organizacija gali įrodyti bet kokiomis teisėtomis priemonėmis.

**4. RĖMIMASIS ŪKIO SUBJEKTŲ PAJĖGUMAIS**

4.1. Tiekėjas gali remtis kitų ūkio subjektų pajėgumais pagal VPĮ 49 straipsnį, kad atitiktų pirkimo sąlygų 7 priede „Kvalifikacijos reikalavimai tiekėjui“ nustatytus kvalifikacijos reikalavimus, neatsižvelgiant į ryšio su tais ūkio subjektais teisinį pobūdį. Šiais ūkio subjektais laikomi ir fiziniai asmenys, kuriuos pirkimo laimėjimo ir sutarties sudarymo atveju tiekėjas ar jo pasitelkiamas ūkio subjektas įdarbins (kvazisubtiekėjai).

4.2. Tiekėjas, pageidaujantis remtis kitų ūkio subjektų pajėgumais, privalo juos nurodyti pasiūlyme ir pateikti dokumentus, įrodančius, kad per visą sutarties vykdymo laikotarpį ūkio subjekto, kurio pajėgumais jis remiasi, ištekliai tiekėjui bus prieinami. Tikrindama, ar tiekėjui bus prieinami kitų ūkio subjektų, kurių pajėgumais jis remiasi, turimi ištekliai, perkančioji organizacija iš jo priima bet kokias tai patvirtinančias priemones. Tiekėjas, nenurodęs, jog remiasi kitų ūkio subjektų pajėgumais (kvalifikacija), tačiau pats neatitinka pirkimo sąlygų 7 priede „Kvalifikacijos reikalavimai tiekėjui“ nurodytų kvalifikacijos reikalavimų, neįgyja teisės po pasiūlymų pateikimo termino pabaigos pasitelkti (nurodyti) naujų subjektų tam, kad atitiktų kvalifikacijos reikalavimus.

4.3. Skirtingi tiekėjai gali remtis tų pačių ūkio subjektų pajėgumais, tačiau tai negali sąlygoti draudžiamų susitarimų.

4.4. Tiekėjų grupė gali remtis grupės dalyvių arba kitų ūkio subjektų pajėgumais, laikantis šiame skyriuje nustatytų sąlygų.

4.5. Paslaugų teikimo ar darbų įsigijimo atvejais, perkančiajai organizacijai keliant kvalifikacijos reikalavimus tiekėjui ar jo vadovaujančiam personalui turėti atitinkamą išsilavinimą, profesinę kvalifikaciją ar profesinę patirtį, tiekėjas gali remtis kitų ūkio subjektų pajėgumais tik tuomet, kai tie ūkio subjektai, kurių pajėgumais buvo remtasi, patys ir teiks tas paslaugas ar atliks darbus, kuriems reikia jų pajėgumų.

4.6. Jei tiekėjas remiasi ūkio subjektų pajėgumais, atsižvelgdamas į pirkimo dokumentuose nustatytus ekonominio ir finansinio pajėgumo reikalavimus, tiekėjas ir šie ūkio subjektai, kurių pajėgumais remiamasi, turi prisiimti solidarią atsakomybę už sutarties įvykdymą.

**5.** **SUBTIEKĖJŲ PASITELKIMAS**

5.1. Tiekėjas savo pasiūlyme privalo nurodyti, kokiai sutarties daliai ir kokius subtiekėjus, jeigu jie pasiūlymo teikimo metu yra žinomi, jis ketina pasitelkti.

5.2. Skirtingi tiekėjai gali pasitelkti tuos pačius subtiekėjus, tačiau tai negali sąlygoti draudžiamų susitarimų.

5.3. Sudarius sutartį, tačiau ne vėliau negu ta sutartis pradedama vykdyti, tiekėjas, kuris bus pripažintas laimėjusiu, įsipareigoja perkančiajai organizacijai pranešti tuo metu žinomų subtiekėjų pavadinimus, kontaktinius duomenis ir jų atstovus. Perkančioji organizacija taip pat reikalauja, kad tiekėjas informuotų apie minėtos informacijos pasikeitimus visu sutarties vykdymo metu, taip pat apie naujus subtiekėjus, kuriuos jis ketina pasitelkti vėliau.

5.4. Perkančioji organizacija netikrina subtiekėjų, pašalinimo pagrindų.

**6.** **TIEKĖJŲ GRUPĖS DALYVAVIMAS**

6.1. Pasiūlymą gali pateikti tiekėjų grupė. Pirkime pasiūlymą teikianti tiekėjų grupė su pasiūlymu turi pateikti jungtinės veiklos sutarties kopiją. Jungtinės veiklos sutartyje privalo būti nurodyta:

6.1.1. tiekėjų grupės sudėtis ir kiekvieno tiekėjų grupės dalyvio įsipareigojimai vykdant numatomą su perkančiąja organizacija sudaryti sutartį;

6.1.2. solidari, kiekvieno tiekėjų grupės dalyvio atskirai ir visų kartu, atsakomybė už įsipareigojimų ir prievolių perkančiajai organizacijai nevykdymą (nepriklausomai nuo jų įnašo pagal jungtinės veiklos sutartį);

6.1.3. kuris šios sutarties dalyvis yra įgaliojamas tiekėjų grupės vardu teikti pasiūlymą, o laimėjus pirkimą, – pasirašyti sutartį su perkančiąja organizacija, teikti sąskaitas faktūras atsiskaitymams (mokėjimai bus atliekami tik vienam iš jungtinės veiklos sutarties dalyvių), pasirašyti su sutarties vykdymu susijusius dokumentus (įgaliotas dalyvis) ir kt.

6.2. Perkančioji organizacija nereikalauja, kad tiekėjų grupės pateiktą pasiūlymą pripažinus laimėjusiu ir pasiūlius sudaryti sutartį, ši tiekėjų grupė įgytų tam tikrą teisinę formą.

6.3. Tiekėjui, teikiančiam pasiūlymą savarankiškai ar kaip tiekėjų grupės nariui, nedraudžiama būti kito tiekėjo subtiekėju ar ūkio subjektu, kurio pajėgumais remiamasi kitas tiekėjas, tame pačiame pirkime.

**7. PASIŪLYMŲ RENGIMAS, PATEIKIMAS, KEITIMAS**

7.1. **Tiekėjas gali pateikti tik vieną pasiūlymą.** Jei tiekėjas pateikia daugiau kaip vieną pasiūlymą arba ūkio subjektų grupės dalyvis dalyvauja teikiant kelis pasiūlymus, visi tokie pasiūlymai bus atmesti. Tas pats ūkio subjektas gali būti nurodytas skirtingų tiekėjų pasiūlymuose kaip subtiekėjas. Taip pat tiekėjas, pateikęs pasiūlymą savarankiškai, ar pirkime dalyvaujantis jungtinės veiklos pagrindu, gali būti kito tiekėjo, pateikusio pasiūlymą tame pačiame pirkime, subtiekėju, išskyrus tuos atvejus, kai turima pagrįstų įrodymų, kad toks ūkio subjektų elgesys turėtų būti kvalifikuojamas kaip draudžiamas susitarimas.

7.2. Tiekėjas negali pateikti alternatyvių pasiūlymų. Tiekėjui pateikus alternatyvų pasiūlymą, jo pasiūlymas ir alternatyvus pasiūlymas (alternatyvūs pasiūlymai) bus atmesti.

7.3. Perkančioji organizacija reikalauja pasiūlymus teikti tik elektroninėmis priemonėmis naudojant CVP IS. Pasiūlymai popierinėje laikmenoje, jei tokie būtų pateikti, bus grąžinami neatplėšti tiekėjui (kurjeriui) ar grąžinami registruotu laišku ir nebus priimami ir vertinami. Pasiūlymus gali teikti tik CVP IS registruoti tiekėjai (nemokama registracija adresu <https://viesiejipirkimai.lt>). Pateikiami dokumentai ar skaitmeninės dokumentų kopijos turi būti prieinami naudojant nediskriminuojančius, visuotinai prieinamus duomenų failų formatus (*pvz., pdf, jpg, xlsx, docx ir kt.).*

7.4. Pasiūlymas turi būti pateiktas iki skelbime nurodyto pasiūlymų pateikimo termino pabaigos, o jeigu skelbime nurodytas pasiūlymų pateikimo terminas buvo pratęstas – iki pratęsto termino pabaigos.

7.5. Pateikdamas pasiūlymą, tiekėjas sutinka su šiais pirkimo dokumentais ir patvirtina, kad jo pasiūlyme pateikta informacija yra teisinga ir apima viską, ko reikia tinkamam pirkimo sutarties įvykdymui.

7.6. Tiekėjo pasiūlymas bei kita korespondencija pateikiami lietuvių kalba. Jei reikalaujami pridėti prie pasiūlymo dokumentai negali būti pateikti lietuvių kalba, šie dokumentai turi būti pateikiami originalo kalba, pridedant vertimą į lietuvių kalbą. Vertimas turi būti patvirtintas vertėjo parašu ir vertimo biuro antspaudu arba tiekėjo vadovo arba jo įgalioto asmens parašu.

7.7. **Pasiūlymas galioja jame tiekėjo nurodytą laiką. Pasiūlymas turi galioti ne trumpiau kaip 3 mėn. nuo pirkimo pasiūlymų pateikimo termino pabaigos.** Jeigu pasiūlyme nenurodytas jo galiojimo laikas, laikoma, kad pasiūlymas galioja tiek, kiek nustatyta pirkimo dokumentuose.

7.8. Pasiūlyme nurodomi įkainiai/kaina pateikiama eurais. Apskaičiuojant įkainį/kainą, turi būti atsižvelgta į visus pirkimo sąlygų, įskaitant pirkimo sutarties projektą, reikalavimus. Į pasiūlymo įkainius/kainą turi būti įskaityti visi mokesčiai ir visos tiekėjo išlaidos, apimančios viską, ko reikia visiškam ir tinkamam pirkimo sutarties įvykdymui. Išlaidos, kurių tiekėjas teikdamas pasiūlymą neįskaičiavo, nebus papildomai apmokamos.

7.9. Perkančioji organizacija turi teisę pratęsti pasiūlymo pateikimo terminą. Apie naują pasiūlymų pateikimo terminą pranešama prie pirkimo CVP IS prisijungusiems tiekėjams, informacija pridedama prie visų viešai prieinamų dokumentų ir patikslinamas skelbimas.

7.10. Pasiūlymas turi būti pateikiamas CVP IS priemonėmis, kurį turi sudaryti užpildyta pasiūlymo forma parengta pagal pirkimo sąlygų 2 priedą ir šie pasiūlymo priedai:

7.10.1. Jungtinės veiklos sutarties kopija (jeigu pasiūlymą teikia ūkio subjektų grupė).

7.10.2. Įgaliojimas pateikti pasiūlymą (jeigu pasiūlymą pateikia ne tiekėjo vadovas).

7.10.3. Užpildytas Europos bendrasis viešųjų pirkimų dokumentas (EBVPD) parengtas pagal pirkimo sąlygų 5 priedą.

7.10.4. Pasirinktas pasiūlymo galiojimo užtikrinimas:

7.10.4.1. užstato į perkančiosios organizacijos sąskaitą pavedimo kopija;

7.10.4.2. pasiūlymo laidavimo draudimo raštas kartu su laidavimo draudimo liudijimu/polisu ir draudimo apmokėjimą patvirtinančiu dokumentu;

7.10.4.3. banko garantijos raštas;

7.10.4.4. kredito įstaigos garantijos raštas.

7.10.5. Jei tiekėjas pasitelkia ūkio subjektus, kurių pajėgumais remiasi, – dokumentai, įrodantys, kad šie ištekliai bus prieinami per visą sutartinių įsipareigojimų vykdymo laikotarpį.

7.10.6. Jei tiekėjas pasitelkia kvazisubtiekėjus, kurių pajėgumais remiasi, – dokumentai, įrodantys, kad šie ištekliai bus prieinami per visą sutartinių įsipareigojimų vykdymo laikotarpį.

7.10.7. Jei tiekėjas pasitelkia subtiekėjus - subtiekėjo deklaracija ar kitas dokumentas, patvirtinantis jo sutikimą būti subtiekėju pirkime.

7.10.8. Pirkimo sąlygų 7 priede „Kvalifikacijos reikalavimai tiekėjui“ nurodyti kvalifikacijos reikalavimų atitikimą pagrindžiantys dokumentai.

7.11. Tiekėjo pasiūlymą sudaro CVP IS priemonėmis pateiktos informacijos ir dokumentų visuma.

7.12. **Pasiūlymas turi būti pasirašytas fiziniu arba kvalifikuotu elektroniniu parašu**. Jeigu tiekėjas dokumentus tvirtina naudodamas kvalifikuotą elektroninį, o ne fizinį parašą, parašas turi atitikti VPĮ 22 straipsnio 11 dalies 2 ir 3 punktuose nustatytus reikalavimus. Perkančiajai organizacijai kilus abejonių dėl dokumentų tikrumo, ji turi teisę reikalauti pateikti dokumentų originalus.

7.13. **Tiekėjas pasiūlymo formoje turi aiškiai nurodyti, kuri pasiūlymo informacija yra konfidenciali**, vadovaujantis VPĮ 20 straipsniu. Jei tokia informacija pasiūlyme nebus nurodyta, tuomet bus laikoma, kad bet kuri pateiktame pasiūlyme nurodyta informacija nėra konfidenciali. Konfidencialia informacija negali būti laikomos pasiūlymo charakteristikos, į kurias turi būti atsižvelgiama vertinant pasiūlymus, taip pat informacija, nurodyta VPĮ 20 straipsnio 2 dalyje. Jeigu perkančiajai organizacijai kyla abejonių dėl tiekėjo pasiūlyme nurodytos informacijos konfidencialumo, ji privalo prašyti tiekėjo įrodyti, kodėl nurodyta informacija yra konfidenciali Jeigu tiekėjas per perkančiosios organizacijos nurodytą terminą, kuris negali būti trumpesnis kaip 3 darbo dienos, nepateikia tokių įrodymų arba pateikia netinkamus įrodymus, laikoma, kad tokia informacija yra nekonfidenciali. **Informacija, kurią viešai skelbti įpareigoja Lietuvos Respublikos įstatymai, negali būti tiekėjo nurodoma kaip konfidenciali, todėl tiekėjui nurodžius tokią informaciją kaip konfidencialią, perkančioji organizacija turi teisę ją skelbti.**

7.14. Tiekėjas iki galutinio pasiūlymų pateikimo termino turi teisę pakeisti arba atšaukti savo pasiūlymą CVP IS priemonėmis, **neprarasdamas teisės į savo pasiūlymo galiojimo užtikrinimą, jeigu jo buvo reikalaujama**. Toks pakeitimas arba pranešimas, kad pasiūlymas atšaukiamas, pripažįstamas galiojančiu, jeigu perkančioji organizacija jį gauna pateiktą CVP IS priemonėmis iki pasiūlymų pateikimo termino pabaigos.

7.15. Kol nesibaigė pasiūlymų galiojimo laikas, perkančioji organizacija turi teisę prašyti CVP IS priemonėmis, kad tiekėjai pratęstų jų galiojimą iki konkrečiai nurodyto laiko. Tiekėjas CVP IS priemonėmis tokį prašymą gali atmesti neprarasdamas teisės į savo pasiūlymo galiojimo užtikrinimą.

**8. PASIŪLYMŲ ŠIFRAVIMAS**

8.1. Tiekėjo teikiamas pasiūlymas gali būti užšifruojamas. Tiekėjas, nusprendęs pateikti užšifruotą pasiūlymą, turi:

8.1.1. iki pasiūlymų pateikimo termino pabaigos naudodamasis CVP IS priemonėmis pateikti užšifruotą pasiūlymą (užšifruojamas visas pasiūlymas arba pasiūlymo dokumentas, kuriame nurodyta pasiūlymo kaina). Instrukcija, kaip tiekėjui užšifruoti pasiūlymą galima rasti interneto svetainėje <https://vpt.lrv.lt/lt/nuorodos/kiti-duomenys/pasiulymu-sifravimas/>.

8.1.2. iki pirminio susipažinimo su CVP IS priemonėmis pateiktais pasiūlymais procedūros (posėdžio) pradžios CVP IS susirašinėjimo priemonėmis pateikti slaptažodį, su kuriuo perkančioji organizacija galės iššifruoti pateiktą pasiūlymą. Iškilus CVP IS techninėms problemoms, kai tiekėjas neturi galimybės pateikti slaptažodžio per CVP IS susirašinėjimo priemonę, tiekėjas turi teisę slaptažodį pateikti kitomis priemonėmis pasirinktinai: perkančiosios organizacijos oficialiu elektroniniu paštu, faksu arba raštu. Tokiu atveju tiekėjas turėtų būti aktyvus ir įsitikinti, kad pateiktas slaptažodis laiku pasiekė adresatą (pavyzdžiui, susisiekęs su perkančiąja organizacija oficialiu jos telefonu ir (arba) kitais būdais).

8.2. Tiekėjui užšifravus visą pasiūlymą ir iki pirminio susipažinimo su CVP IS priemonėmis pateiktais pasiūlymais procedūros (posėdžio) pradžios nepateikus (dėl jo paties kaltės) slaptažodžio arba pateikus neteisingą slaptažodį, kuriuo naudodamasi perkančioji organizacija negalėjo iššifruoti pasiūlymo, pasiūlymas laikomas nepateiktu ir nėra vertinamas. Jeigu nurodytu atveju tiekėjas užšifravo tik pasiūlymo dokumentą, kuriame nurodyta pasiūlymo kaina, o kitus pasiūlymo dokumentus pateikė neužšifruotus – perkančioji organizacija tiekėjo pasiūlymą atmeta kaip neatitinkantį pirkimo dokumentuose nustatytų reikalavimų (tiekėjas nepateikė pasiūlymo kainos).

**9. PASIŪLYMŲ GALIOJIMO UŽTIKRINIMAS**

9.1. Tiekėjo pateikiamo pasiūlymo galiojimas turi būti užtikrintas:

9.1.1. Pasiūlymo galiojimo užtikrinimo suma –  **2 000,00 Eur** *(du tūkstančiai Eur 00 ct).*

9.1.2. Pasiūlymo galiojimo užtikrinimui pateikiamas Lietuvos Respublikoje ar užsienyje registruoto banko išduoto banko garantijos raštas, kredito įstaigos garantija, ar draudimo bendrovės laidavimo draudimas kartu su draudimo įmokos apmokėjimą patvirtinančiu dokumentu atitinkantys šiame skyriuje nurodytus reikalavimus[[1]](#footnote-1).

9.1.3. **Pasiūlymo galiojimo užtikrinimas turi būti elektroninėje formoje patvirtintas jį išdavusios organizacijos įgalioto asmens kvalifikuotu elektroniniu parašu ir pateikiamas su pasiūlymu CVP IS priemonėmis**.

9.1.4. Pasiūlymo galiojimo užtikrinimas gali būti išduotas bet kurioje šalyje tiekėjo pasirinkimu:

9.1.4.1. Vadovaujantis VPĮ 42 str. 3 d. tiekėjas prieš pateikdamas pasiūlymo galiojimo užtikrinimą įvykdymo užtikrinimą patvirtinantį dokumentą, gali prašyti perkančiosios organizacijos patvirtinti, kad ji sutinka priimti jo siūlomą pasiūlymo galiojimo užtikrinimą įvykdymo užtikrinimą patvirtinantį dokumentą. Tokiu atveju perkančioji organizacija pateikia tiekėjui atsakymą ne vėliau kaip per 3 darbo dienas nuo prašymo gavimo dienos. Šis patvirtinimas iš perkančiosios organizacijos neatima teisės atmesti pasiūlymo galiojimo užtikrinimo įvykdymo užtikrinimo gavus informacijos, kad pasiūlymo galiojimą įvykdymą užtikrinantis ūkio subjektas tapo nemokus ar neįvykdė įsipareigojimų perkančiajai organizacijai arba kitiems ūkio subjektams, ar netinkamai juos vykdė.

9.1.5. Pasiūlymo galiojimo užtikrinimas turi būti išduotas perkančiajai organizacijai kaip vienas pasiūlymo galiojimo užtikrinimas visai reikalaujamai sumai.

9.1.6. **Pasiūlymo galiojimo užtikrinime turi būti numatyta**, kad užtikrinimo suma turi būti išmokama perkančiajai organizacijai ne vėliau, kaip per 15 (penkiolika) kalendorinių dienų nuo pirmo raštiško perkančiosios organizacijos pranešimo užtikrintojui apie šių sąlygų nesilaikymą:

1. jeigu pasiūlymo galiojimo laikotarpiu tiekėjas atsiima savo pasiūlymą;
2. jeigu tiekėjas iki perkančiosios organizacijos nurodyto termino pabaigos nepateikia prašomos informacijos dėl pateikto pasiūlymo patikslinimo, papildymo arba paaiškinimo, neįprastai mažos kainos pagrindimo ar aritmetinių klaidų ištaisymo;
3. jeigu tiekėją pripažinus pirkimo laimėtoju, tiekėjas iki perkančiosios organizacijos nurodyto laiko neatvyksta sudaryti pirkimo sutarties;
4. jeigu tiekėją pripažinus pirkimo laimėtoju tiekėjas nepateikia pirkimo dokumentuose nustatyto sutarties įvykdymo užtikrinimo (jei reikalaujamas) arba neįvykdo kitų pirkimo sutartyje nustatytų jos įsigaliojimo sąlygų.

9.1.7. Pasiūlymo galiojimo užtikrinime turi būti numatyta, kad užtikrintojas neturi teisės reikalauti, kad perkančioji organizacija pagrįstų savo reikalavimą. Perkančioji organizacija pranešime užtikrintojui nurodys dėl kurios iš aukščiau išvardintų aplinkybių jai priklauso pasiūlymo galiojimo užtikrinimo suma.

9.1.8. **Pasiūlymo galiojimo užtikrinimo trukmė turi būti tokia pat kaip ir pasiūlymo galiojimo trukmė.** Pirkimo procedūros metu, taip pat sustabdžius pirkimo procedūras dėl laikinųjų apsaugos priemonių taikymo perkančioji organizacija gali prašyti, kad tiekėjai pratęstų pasiūlymų galiojimą iki konkrečiai nurodyto termino. Tiekėjas gali atmesti tokį prašymą, neprarasdamas teisės į savo pasiūlymo galiojimo užtikrinimą, jeigu jo buvo reikalaujama.

9.1.9. Pasiūlymo galiojimo užtikrinimas taikomas visais 9.1.6. p. numatytais atvejais. Laikoma, kad tiekėjas atsiima pasiūlymą, jei tiekėjas gavęs perkančiosios organizacijos pranešimą, kad jo pasiūlymas gali būti pripažintas laimėjusiu, per perkančiosios organizacijos nustatytą terminą nepateikia pirkimo sąlygų 7 priede „Kvalifikacijos reikalavimai tiekėjui“ nurodytų kvalifikaciją pagrindžiančių dokumentų ir/ar pirkimo sąlygų 6 priedo „Pašalinimo pagrindai“ pašalinimo pagrindų nebuvimą pagrindžiančių dokumentų.

9.1.10. Pasiūlymo galiojimo užtikrinimas per 5 (penkias) darbo dienas grąžinamas (arba atsisakoma teisių į jį) gavus tiekėjo prašymą raštu, po to, kai pirkimo laimėtoju pripažintas tiekėjas pasirašo pirkimo sutartį ir pateikia pirkimo sutarties įvykdymo užtikrinimą (jei numatyta pirkimo sutartyje) arba įvykdo kitas pirkimo sutartyje nustatytas jos įsigaliojimo sąlygas, nutraukiamos pirkimo procedūros arba pasibaigia pirkimo procedūros.

9.1.11. Vietoje 9.1.2 punkte nurodytų pasiūlymo galiojimo užtikrinimo priemonių, tiekėjas turi teisę užtikrinti pasiūlymo galiojimą pervesdamas pasiūlymo galiojimo užtikrinimo sumą į **Šiaulių apskaitos centro** banko sąskaitą, AB „Swedbank“ sąskaitos Nr. LT25 7300 0101 7553 9827. **Bankinio pavedimo paskirtyje turi būti nurodytas pirkimo pavadinimas.** Tokiu atveju iki pasiūlymų pateikimo termino pabaigos tiekėjas su pasiūlymu CVP IS priemonėmis pateikia bankinio pavedimo kopiją.

**10. PAVYZDŽIŲ PATEIKIMAS**

10.1. Siūlomo pirkimo objekto pavyzdžiai nereikalaujami.

**11. PIRKIMO DOKUMENTŲ PAAIŠKINIMAS IR PATIKSLINIMAS**

11.1. Tiekėjas tik CVP IS susirašinėjimo priemonėmis gali prašyti, kad perkančioji organizacija paaiškintų ar pataisytų pirkimo dokumentus.

11.2. Perkančioji organizacija atsako tik CVP IS susirašinėjimo priemonėmis į kiekvieną tiekėjo rašytinį prašymą dėl pirkimo dokumentų, jei prašymas yra pateiktas likus ne mažiau kaip 6 dienoms iki pasiūlymų pateikimo termino pabaigos.

11.3. Tiekėjo prašymu, (pateiktu tik CVP IS susirašinėjimo priemonėmis) papildomi pirkimo dokumentai (paaiškinimai ar pataisymai) pateikiami CVP IS priemonėmis (pridedama prie visų viešai prieinamų dokumentų) ne vėliau kaip likus 4 dienoms iki pasiūlymų pateikimo termino pabaigos, jei jų paprašyta laiku. Paaiškinimai ar pataisymai yra neatsiejama pirkimo dokumentų dalis.

11.4. Pirkimo dokumentų paaiškinimai ir patikslinimai skelbiami CVP IS priemonėmis kartu su kitais pirkimo dokumentais ir siunčiami prašymą pateikusiam bei visiems prie pirkimo prisijungusiems tiekėjams, neatskleidžiant prašymą pateikusio tiekėjo tapatybės.

11.5. Nesibaigus pirkimo pasiūlymų pateikimo terminui, perkančioji organizacija savo iniciatyva gali paaiškinti (pataisyti) pirkimo dokumentus pranešant prie pirkimo prisijungusiems tiekėjams ir paskelbiant CVP IS priemonėmis (pridedant prie visų viešai prieinamų dokumentų).

11.6. Perkančioji organizacija privalo pratęsti pasiūlymų pateikimo terminus (apie pasiūlymų pateikimo termino pratęsimą pranešama patikslinant skelbimą. Pranešimai apie pasiūlymų pateikimo termino nukėlimą taip pat paskelbiami CVP IS ir išsiunčiami tiekėjams), kad visi pirkime norintys dalyvauti tiekėjai turėtų galimybę susipažinti su visa pasiūlymui parengti reikalinga informacija:

11.6.1. jeigu dėl kokių nors priežasčių papildoma su pirkimo dokumentais susijusi informacija būtų pateikiama likus mažiau kaip 4 dienoms iki pasiūlymų pateikimo termino pabaigos, nors šios informacijos buvo paprašyta laiku;

11.6.2. jeigu buvo padaryta reikšmingų pirkimo dokumentų pakeitimų.

11.7. Jei perkančioji organizacija paaiškinimų ar patikslinimų nepateikia iki 11.3. p. nurodyto termino (tiekėjui laiku pateikus prašymą paaiškinti, patikslinti), pasiūlymų pateikimo terminas yra nukeliamas ne trumpesniam laikui nei tiek, kiek vėluojama juos pateikti.

11.8. Perkančioji organizacija, pratęsdama pasiūlymų pateikimo terminą 11.6. p. nurodytais atvejais, privalo atsižvelgti į informacijos ir pirkimo dokumentų pakeitimų svarbą. Jeigu papildomos informacijos nebuvo paprašyta laiku arba ji neturi esminės įtakos pasiūlymų parengimui, perkančioji organizacija pasiūlymų pateikimo termino gali nepratęsti.

11.9. Bet kokia informacija, konkurso sąlygų paaiškinimai, pranešimai ar kitas perkančiosios organizacijos ir tiekėjo susirašinėjimas yra vykdomas tik CVP IS susirašinėjimo priemonėmis.

11.10. Perkančioji organizacija nerengs susitikimų su tiekėjais dėl pirkimo dokumentų paaiškinimo.

11.11. Perkančioji organizacija suteiks galimybę apžiūrėti pirkimo objektą, tačiau apžiūros metu nebus atsakoma į tiekėjo klausimus dėl pirkimo objekto ar pirkimo dokumentų nuostatų – kilusius klausimus tiekėjas turi užduoti CVP IS priemonėmis šiame skyriuje nustatyta tvarka.

11.11.1. Tiekėjai, norintys apžiūrėti pirkimo objektą, turi pateikti prašymą, nurodydami pageidaujamą apžiūros laiką. Prašymas turi būti pateiktas likus ne mažiau kaip 7 dienoms iki pasiūlymų pateikimo termino pabaigos. Perkančioji organizacija turi teisę su tiekėju suderinti kitą, nei jo prašyme nurodytą susitikimo laiką.

**12. SUSIPAŽINIMAS SU GAUTAIS PASIŪLYMAIS**

12.1. Pirminis susipažinimas su CVP IS priemonėmis pateiktais tiekėjų pasiūlymais vyks **30 min.** po skelbime nurodytos pasiūlymų pateikimo termino pabaigos.

12.2. Tiekėjai negali dalyvauti pirminio susipažinimo su CVP IS priemonėmis pateiktais pasiūlymais procedūroje, komisijos posėdžiuose, kuriuose atliekamos pasiūlymų nagrinėjimo, vertinimo ir palyginimo procedūros. Komisijos posėdžiuose stebėtojai nedalyvauja.

**13. PASIŪLYMŲ NAGRINĖJIMAS**

13.1. Pasiūlymus vertins Komisija. Pasiūlymai bus vertinami tiekėjams ir (ar) jų įgaliotiesiems atstovams nedalyvaujant. Komisija toliau atlieka šias pirkimo procedūras:

13.1.1. tikrina ar nebuvo pasiūlytos per didelės, perkančiajai organizacijai nepriimtinos kainos. Laikoma, kad pasiūlyta kaina yra per didelė ir nepriimtina, jeigu ji viršija perkančiosios organizacijos pirkimui skirtas lėšas, nurodytas šių pirkimo sąlygų 2.1.1. p.;

13.1.2. tikrina ar kartu su pasiūlymu pateikti visi privalomi dokumentai;

13.1.3. įvertina EBVPD pateiktą informaciją ir ne vėliau kaip per 3 darbo dienas raštu praneša apie šio patikrinimo rezultatus;

13.1.4. nustato, ar tiekėjo siūlomas pirkimo objektas atitinka pirkimo dokumentuose nustatytus reikalavimus;

13.1.5. tikrina, ar tiekėjo pasiūlyme nėra nurodytos kainos apskaičiavimo klaidų;

13.1.6. tikrina ar nebuvo pasiūlytas neįprastai maža kaina ir ar tiekėjas pirkimo komisijos prašymu pateikė raštišką tinkamą kainos pagrįstumo įrodymą;

13.1.7. **apskaičiuoja kiekvieno pasiūlymo kainos ir kokybės santykį;**

13.1.8. galimo laimėtojo prašo pateikti:

13.1.8.1. pirkimo sąlygų 7 priede „Kvalifikacijos reikalavimai tiekėjui“ nurodytus dokumentus patvirtinančius tiekėjo kvalifikaciją (jei taikoma). Gavusi dokumentus, Komisija patikrina ar galimas laimėtojas atitinka pirkimo sąlygų 7 priede „Kvalifikacijos reikalavimai tiekėjui“ nurodytus kvalifikacijos reikalavimus (jei taikomi), kokybės vadybos sistemos standartus (jei taikomi) ir aplinkos apsaugos vadybos sistemos standartus (jei taikomi);

13.1.8.2. Perkančioji organizacija, siekdama įsitikinti pirkimo sąlygų 6 priede „Pašalinimo pagrindai“ nurodytų Pašalinimo pagrindų nebuvimu, įrodančių dokumentų iš galimo laimėtojo prašys tik tuo atveju, jei kils pagrįstų abejonių dėl tiekėjo patikimumo;

13.1.9. sudaro pasiūlymų eilę ir nustato pirkimo laimėtoją;

13.1.10. tiekėją, kurio pasiūlymas pripažintas laimėjusiu, kviečia sudaryti pirkimo sutartį.

13.2. Jeigu dalyvis pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų trūksta, perkančioji organizacija gali nepažeisdama lygiateisiškumo ir skaidrumo principų prašyti dalyvį šiuos dokumentus ar duomenis patikslinti, papildyti arba paaiškinti per jos nustatytą protingą terminą.

13.3. Perkančioji organizacija gali raštu CVP IS priemonėmis prašyti, kad dalyviai paaiškintų savo pasiūlymus, tačiau ji negali prašyti, siūlyti arba leisti pakeisti pateikto pasiūlymo esmės – pakeisti kainą arba padaryti kitų pakeitimų, dėl kurių pirkimo dokumentų reikalavimų neatitinkantis pasiūlymas taptų atitinkantis pirkimo dokumentų reikalavimus. Pasiūlymai tikslinami, papildomi arba paaiškinami vadovaujantis Pasiūlymų patikslinimo, papildymo ar paaiškinimo taisyklėmis, patvirtintomis *Viešųjų pirkimų tarnybos direktoriaus 2022 m. gruodžio 30 d. įsakymu Nr. 1S-240* (aktualios redakcijos).

13.4. Perkančioji organizacija, pasiūlymų vertinimo metu radusi pasiūlyme nurodytos kainos ar sąnaudų apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant susipažinimo su pasiūlymais metu užfiksuotos kainos ar sąnaudų. Taisydamas pasiūlyme nurodytas aritmetines klaidas, dalyvis gali taisyti kainos ar sąnaudų sudedamąsias dalis, tačiau neturi teisės atsisakyti kainos ar sąnaudų sudedamųjų dalių arba papildyti kainą ar sąnaudas naujomis dalimis.

13.5. Jeigu tiekėjas savo pasiūlyme pateikia reikalaujamų dokumentų tinkamai patvirtintas kopijas, perkančioji organizacija turi teisę prašyti tiekėjo, kad jis pirkimo komisijai parodytų atitinkamų dokumentų originalus.

13.6. Perkančioji organizacija reikalauja, kad dalyvis pagrįstų pasiūlyme nurodytą prekių, paslaugų, darbų ar jų sudedamųjų dalių kainą arba sąnaudas, jeigu jos atrodo neįprastai mažos. Pasiūlyme nurodyta prekių, paslaugų ar darbų kaina arba sąnaudos visais atvejais turi būti laikomos neįprastai mažomis, jeigu jos yra 30 ir daugiau procentų mažesnės už visų tiekėjų, kurių pasiūlymai neatmesti dėl kitų priežasčių ir kurių pasiūlyta kaina neviršija pirkimui skirtų lėšų, nustatytų ir užfiksuotų perkančiosios organizacijos rengiamuose dokumentuose prieš pradedant pirkimo procedūrą, pasiūlytų kainų arba sąnaudų aritmetinį vidurkį.

13.7. Perkančioji organizacija gali nevertinti viso tiekėjo pasiūlymo, jeigu patikrinusi jo dalį nustato, kad, vadovaujantis VPĮ reikalavimais, pasiūlymas turi būti atmestas. Taikant šią nuostatą, pasiūlymas negali būti atmestas dėl to, kad jame nurodyta kaina viršija pirkimui skirtas lėšas, jeigu ekonomiškai naudingiausias pasiūlymas išrenkamas pagal sąnaudų arba kainos ar sąnaudų ir kokybės santykį ir perkančioji organizacija pirkimo dokumentuose nėra nurodžiusi pirkimui skirtų lėšų sumos, išskyrus atvejus, kai atmetami visi gauti pasiūlymai. Ši nuostata netaikoma, jeigu perkančioji organizacija ketina pasinaudoti VPĮ 63 straipsnio 1 dalies 2 punkte nustatyta skelbiamų derybų sąlyga, kai leidžiama pakartotinai nebeskelbti skelbimo apie pirkimą.

**14. ELEKTRONINIS AUKCIONAS**

14.1. Perkančioji organizacija pirkime netaikys elektroninio aukciono.

**15. PASIŪLYMŲ ATMETIMO PRIEŽASTYS**

15.1. Pirkimo komisija atmeta pasiūlymą, jeigu:

15.1.1. tiekėjas pasiūlymą ar jo dalį pateikė ne CVP IS priemonėmis;

15.1.2. tiekėjas iki susipažinimo su pasiūlymais pradžios nepateikė pasiūlymo iššifravimo slaptažodžio;

15.1.3. pasiūlymą pateikęs tiekėjas turi būti pašalinamas iš pirkimo procedūros pagal pirkimo sąlygų 6 priede „Pašalinimo pagrindai“ nustatytus reikalavimus taip pat ir tais atvejais, kai tiekėjas remiasi ūkio subjekto pajėgumais, arba pasitelkia subtiekėją ir jiems pagal pirkimo sąlygas, keliami reikalavimai dėl pašalinimo pagrindų, tačiau ūkio subjekto ar subtiekėjo padėtis atitinka nustatytus pašalinimo pagrindus ir perkančiosios organizacijos nurodymu tiekėjas nepakeitė šio ūkio subjekto ar subtiekėjo į pašalinimo pagrindų neturintį ūkio subjektą, arba perkančiosios organizacijos prašymu nepateikė ar nepatikslino pateiktų netikslių ar neišsamių duomenų apie pašalinimo pagrindų nebuvimą CVP IS priemonėmis;

15.1.4. pasiūlymą pateikęs tiekėjas neatitinka pirkimo sąlygų 7 priede „Kvalifikacijos reikalavimai tiekėjui“ nustatytų minimalių kvalifikacijos reikalavimų ir kokybės vadybos sistemos ir (arba) aplinkos apsaugos vadybos sistemos standartų (jei taikoma) ir (ar) ūkio subjektas, kurio pajėgumais remiasi tiekėjas, netenkina jam keliamų kvalifikacijos reikalavimų ir perkančiosios organizacijos nurodymu nebuvo pakeistas į reikalavimus atitinkantį ūkio subjektą, arba perkančiosios organizacijos prašymu nepateikė ar nepatikslino pateiktų netikslių ar neišsamių duomenų apie atitikimą CVP IS priemonėmis;

15.1.5. pasiūlymas neatitinka pirkimo dokumentuose nustatytų reikalavimų;

15.1.6. pasiūlyta kaina yra per didelė ir nepriimtina. Šiuo atveju jo pasiūlymas atmetamas kaip neatitinkantis pirkimo dokumentuose nustatytų reikalavimų;

15.1.7. tiekėjas per perkančiosios organizacijos nurodytą terminą neištaiso aritmetinių klaidų ir (ar) nepaaiškina pasiūlymo. Šiuo atveju jo pasiūlymas atmetamas kaip neatitinkantis pirkimo dokumentuose nustatytų reikalavimų;

15.1.8. pateiktame pasiūlyme nurodyta kaina yra neįprastai maža ir dalyvis, perkančiosios organizacijos prašymu, nepateikia tinkamų kainos pagrįstumo įrodymų;

15.1.9. pasiūlymas, kuriame nurodyta neįprastai maža kaina, neatitinka VPĮ 17 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų;

15.1.10. pasiūlyme neįprastai maža kaina pasiūlyta dėl to, kad tiekėjas yra gavęs valstybės pagalbą, tačiau tiekėjas negali per pakankamą perkančiosios organizacijos nustatytą laikotarpį įrodyti, kad valstybės pagalba buvo suteikta teisėtai. Atmetusi pasiūlymą šiuo pagrindu, perkančioji organizacija apie tai praneša Europos Komisijai. Valstybės pagalba laikoma bet kuri priemonė, atitinkanti Sutarties dėl Europos Sąjungos veikimo 107 straipsnio 1 dalyje nustatytus kriterijus;

15.1.11. tiekėjas, apie nustatytų reikalavimų atitikimą, yra pateikęs melagingą informaciją, kurią perkančioji organizacija gali įrodyti bet kokiomis teisėtomis priemonėmis;

15.1.12. tiekėjas pateikia daugiau kaip vieną pasiūlymą arba ūkio subjektų grupės narys dalyvauja teikiant kelis pasiūlymus;

15.1.13. tiekėjas pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų trūksta, perkančioji organizacija gali nepažeisdama lygiateisiškumo ir skaidrumo principų prašyti kandidatą ar dalyvį šiuos dokumentus ar duomenis patikslinti, papildyti arba paaiškinti per jos nustatytą protingą terminą. Pasiūlymai tikslinami, papildomi arba paaiškinami vadovaujantis Viešųjų pirkimų tarnybos nustatytomis taisyklėmis.

15.1.14. tiekėjas per perkančiosios organizacijos nustatytą terminą nepatikslino, nepapildė, nepaaiškino savo pasiūlymo. Šiuo atveju jo pasiūlymas atmetamas kaip neatitinkantis pirkimo dokumentuose nustatytų reikalavimų;

15.1.15. tiekėjas per perkančiosios organizacijos nustatytą terminą patikslino, papildė, paaiškino pasiūlymą ir tai lėmė esminį jo pasiūlymo pakeitimą. Šiuo atveju jo pasiūlymas atmetamas kaip neatitinkantis pirkimo dokumentuose nustatytų reikalavimų;

15.2. Apie pasiūlymo atmetimą ir tokio atmetimo priežastis tiekėjas informuojamas raštu CVP IS priemonėmis.

15.3. Perkančioji organizacija gali nuspręsti nesudaryti pirkimo sutarties su ekonomiškai naudingiausią pasiūlymą pateikusiu tiekėju, jeigu paaiškėja, kad pasiūlymas neatitinka VPĮ 17 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų.

**16. PASIŪLYMŲ VERTINIMAS IR PALYGINIMAS**

16.1. Perkančioji organizacija ekonomiškai naudingiausią pasiūlymą išrenka pagal **kainos ir kokybės santykį** (pasiūlymo techninės charakteristikos vertinamos kiekybiškai), taikant pasiūlymo vertinimo kriterijus ir tvarką nurodytą pirkimo sąlygų 3 priede „Kokybės kriterijai ir jų vertinimas“.

16.2. Pasiūlyme kaina nurodoma eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Europos Centrinio Banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos Centrinis Bankas neskelbia – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną.

16.3. Tuo atveju, kai mokesčius reguliuojančių įstatymų ir jų įgyvendinamųjų teisės aktų nustatyta tvarka perkančioji organizacija turi pati sumokėti pridėtinės vertės mokestį už įsigytą pirkimo objektą į valstybės biudžetą, šis mokestis turi būti įskaičiuojamas į pasiūlymo kainą. Jei tiekėjas pateikiant pasiūlymą mokesčio neįskaičiavo, mokestį įskaičiuoja perkančioji organizacija lygindama pasiūlymus.

**17. PASIŪLYMŲ EILĖ IR LAIMĖTOJO NUSTATYMAS**

17.1. Pasiūlymai eilėje surašomi ekonominio naudingumo mažėjimo tvarka. Jeigu kelių pateiktų pasiūlymų ekonominis naudingumas yra vienodas, nustatant pasiūlymų eilę pirmesnis į šią eilę įrašomas tiekėjas, kurio pasiūlymas CVP IS priemonėmis pateiktas anksčiausiai.

17.2. Laimėjusiu pasiūlymu pripažįstamas pasiūlymas esantis pasiūlymų eilės pirmoje vietoje. Laimėtoju gali būti pasirenkamas tik toks tiekėjas, kurio pasiūlymas atitinka pirkimo dokumentuose nustatytus reikalavimus ir jo pasiūlymo kaina nėra per didelė ir perkančiajai organizacijai nepriimtina.

17.3. Tais atvejais, kai pasiūlymą pateikė tik vienas tiekėjas, pasiūlymų eilė nenustatoma ir jo pasiūlymas laikomas laimėjusiu, jeigu nebuvo atmestas pagal šių pirkimo dokumentų sąlygas.

17.4. Apie pasiūlymų eilės ir laimėjusio pasiūlymo nustatymą ir apie sprendimą sudaryti pirkimo sutartį ir ekonominio naudingumo vertinimo reikšmes, įskaitant kainą ir tikslų pirkimo sutarties sudarymo atidėjimo terminą nedelsiant, bet ne vėliau kaip per 3 darbo dienas nuo sprendimo priėmimo, raštu CPV IS priemonėmis pranešama pasiūlymus pateikusiems tiekėjams. Tiekėjams, kurių pasiūlymai neįrašyti į šią eilę, kartu su pranešimu apie nustatytą eilę ir laimėjusį pasiūlymą, CVP IS priemonėmis pranešama ir apie jų pasiūlymų atmetimo priežastis, įskaitant, jeigu taikoma, informaciją apie tai, kad buvo remtasi šio įstatymo 45 straipsnio 4 dalies nuostatomis, o šio įstatymo 37 straipsnio 6 ir 7 dalyse nurodytais atvejais – taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka nurodyto rezultatų apibūdinimo ar funkcinių reikalavimų. Jei bus nuspręsta nesudaryti pirkimo sutarties, minėtame pranešime nurodomos tokio sprendimo priežastys.

17.5. **Pirkimo sutartis negali būti sudaryta, kol nepasibaigė pirkimo sutarties sudarymo atidėjimo terminas**, t. y. ne anksčiau kaip po 5 darbo dienų nuo pranešimo apie sprendimą nustatyti laimėjusį pirkimo pasiūlymą išsiuntimo dalyviams dienos, išskyrus atvejus, kai vienintelis dalyvis yra tas, su kuriuo sudaroma pirkimo sutartis.

17.6. Suinteresuoti dalyviai nuo perkančiosios organizacijos pranešimo apie sprendimą nustatyti laimėjusį pasiūlymą pateikimo dalyviams dienos iki atidėjimo termino pabaigos gali prašyti perkančiosios organizacijos pateikti laimėjusį pasiūlymą. Tokiu atveju VPĮ 102 straipsnio 1 dalyje nustatytas terminas ir atidėjimo terminas pratęsiami papildomam terminui, jį skaičiuojant nuo suinteresuoto dalyvio prašymo pateikti laimėjusį pasiūlymą pateikimo perkančiajai organizacijai dienos iki tol, kol suinteresuotam dalyviui bus pateiktas minėtas pasiūlymas. Jeigu laimėjusio dalyvio pasiūlymas pateikiamas tą pačią dieną, kai buvo paprašyta, VPĮ 102 straipsnio 1 dalyje nustatytas terminas ir atidėjimo terminas pratęsiami vienai darbo dienai. Perkančioji organizacija laimėjusį pasiūlymą suinteresuotiems dalyviams gali pateikti teikdama 17.4 punkte nurodytą informaciją.

17.7. Jeigu tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti arba iki perkančiosios organizacijos nurodyto laiko nepasirašo pirkimo sutarties, arba atsisako sudaryti pirkimo sutartį VPĮ ir pirkimo dokumentuose nustatytomis sąlygomis, laikoma, kad jis (jie) atsisakė sudaryti pirkimo sutartį. Tokiu atveju arba jeigu tiekėjas iki perkančiosios organizacijos nurodyto termino nepateikia pirkimo dokumentuose nustatyto pirkimo sutarties įvykdymo užtikrinimą patvirtinančio dokumento arba neįvykdo kitų pirkimo sutartyje nustatytų jos įsigaliojimo sąlygų, perkančioji organizacija iš naujo nustato ekonomiškai naudingiausią pasiūlymą 16.1. p. nustatyta tvarka ir prieš siūlant sudaryti sutartį, paprašo naujo galimo laimėtojo pateikti pirkimo sąlygų 7 priede „Kvalifikacijos reikalavimai tiekėjui“ nurodytus dokumentus patvirtinančius tiekėjo kvalifikaciją (jei taikoma), ir įvertina, ar jo pasiūlymas neturėtų būti atmestas dėl kitų priežasčių. Perkančioji organizacija, siekdama įsitikinti pirkimo sąlygų 6 priede „Pašalinimo pagrindai“ nurodytų Pašalinimo pagrindų nebuvimu, įrodančių dokumentų iš galimo laimėtojo prašys tik tuo atveju, jei kils pagrįstų abejonių apie galimus pašalinimo pagrindus.

**18. PRETENZIJŲ IR SKUNDŲ NAGRINĖJIMAS**

18.1. Tiekėjas, norėdamas iki pirkimo sutarties sudarymo teisme ginčyti perkančiosios organizacijos sprendimus ar veiksmus, pirmiausia raštu (elektroninėmis priemonėmis) turi pateikti pretenziją perkančiajai organizacijai.

18.2. Tiekėjas turi teisę pateikti pretenziją perkančiajai organizacijai, pateikti prašymą ar pareikšti ieškinį teismui (išskyrus ieškinį dėl pirkimo sutarties ar preliminariosios sutarties pripažinimo negaliojančia ar ieškinį dėl pirkimo sutarties nutraukimo pripažinimo nepagrįstu):

18.2.1. per 5 darbo dienas nuo perkančiosios organizacijos pranešimo raštu apie jos priimtą sprendimą išsiuntimo tiekėjams dienos, o jeigu šis pranešimas nebuvo siunčiamas elektroninėmis priemonėmis, per 15 dienų nuo pranešimo išsiuntimo tiekėjams dienos;

18.2.2. per 5 darbo dienas nuo paskelbimo apie perkančiosios organizacijos priimtą sprendimą dienos, jeigu VPĮ nėra reikalavimo raštu informuoti tiekėjus apie perkančiosios organizacijos priimtus sprendimus.

18.3. Perkančioji organizacija privalo nagrinėti tik tas tiekėjų pretenzijas, kurios gautos iki pirkimo sutarties ar preliminariosios sutarties sudarymo dienos ir pateiktos laikantis 18.2 punkte nustatytų terminų. Neprivaloma nagrinėti pretenzijų, teikiamų pakartotinai dėl to paties perkančiosios organizacijos priimto sprendimo arba atlikto veiksmo.

18.4. Perkančioji organizacija, gavusi pretenziją, negali sudaryti pirkimo sutarties ar preliminariosios sutarties anksčiau kaip po 5 darbo dienų nuo rašytinio pranešimo apie jos priimtą sprendimą išsiuntimo pretenziją pateikusiam tiekėjui ir suinteresuotiems dalyviams dienos, o jeigu šis pranešimas nebuvo siunčiamas elektroninėmis priemonėmis, – ne anksčiau kaip po 15 kalendorinių dienų.

18.5. Perkančioji organizacija privalo išnagrinėti pretenziją, priimti motyvuotą sprendimą ir apie jį, taip pat apie anksčiau praneštų pirkimo procedūros terminų pasikeitimą raštu pranešti pretenziją pateikusiam tiekėjui ir suinteresuotiems dalyviams ne vėliau kaip per 6 darbo dienas nuo pretenzijos gavimo dienos.

18.6. Jeigu perkančioji organizacija per nustatytą terminą neišnagrinėja jai pateiktos pretenzijos, tiekėjas turi teisę pateikti prašymą ar pareikšti ieškinį teismui per 15 kalendorinių dienų nuo dienos, kurią perkančioji organizacija turėjo raštu pranešti apie priimtą sprendimą pretenziją pateikusiam tiekėjui, suinteresuotiems kandidatams ir suinteresuotiems dalyviams.

18.7. Tiekėjas turi teisę pareikšti ieškinį dėl pirkimo sutarties ar preliminariosios sutarties pripažinimo negaliojančia per 6 mėnesius nuo pirkimo sutarties sudarymo dienos.

18.8. Tais atvejais, kai tiekėjui padaryta žala kildinama iš neteisėtų perkančiosios organizacijos veiksmų ar sprendimų, tačiau VPĮ nenustatyta pareiga perkančiajai organizacijai raštu informuoti tiekėjus arba paskelbti apie jos veiksmus ar sprendimus, taikomi Civiliniame kodekse nustatyti ieškinio pareiškimo senaties terminai. Šios dalies nuostatos netaikomos, kai ieškinys teikiamas perkančiajai organizacijai nepagrįstai nutraukus pirkimo sutartį dėl esminio pirkimo sutarties pažeidimo ar perkančiajai organizacijai nepagrįstai priėmus sprendimą, kad tiekėjas pirkimo sutartyje nustatytą esminę pirkimo sutarties sąlygą vykdė su dideliais arba nuolatiniais trūkumais ir dėl to perkančioji organizacija pritaikė sutartyje nustatytą sankciją.

18.9. Tiekėjas, pateikęs prašymą ar pareiškęs ieškinį teismui, privalo ne vėliau kaip per 3 darbo dienas pateikti perkančiajai organizacijai prašymo ar ieškinio kopiją su gavimo teisme įrodymais.

18.10. Perkančioji organizacija, gavusi tiekėjo prašymo ar ieškinio teismui kopiją, negali sudaryti pirkimo sutarties ar preliminariosios sutarties, kol nesibaigė atidėjimo terminas ar VPĮ 103 straipsnio 2 dalyje, 105 straipsnio 2 dalies 3 punkte ir 105 straipsnio 3 dalies 3 punkte nurodyti terminai ir kol perkančioji organizacija negavo teismo pranešimo apie:

18.10.1. motyvuotą teismo nutartį, kuria atsisakoma priimti ieškinį;

18.10.2. motyvuotą teismo nutartį dėl tiekėjo prašymo taikyti laikinąsias apsaugos priemones atmetimo, kai šis prašymas teisme buvo gautas iki ieškinio pareiškimo;

18.10.3. teismo rezoliuciją priimti ieškinį netaikant laikinųjų apsaugos priemonių.

18.11. Jeigu dėl tiekėjo prašymo pateikimo ar ieškinio pareiškimo teismui pratęsiami anksčiau tiekėjams pranešti pirkimo procedūrų terminai, apie tai perkančioji organizacija išsiunčia tiekėjams pranešimus ir nurodo terminų pratęsimo priežastis.

18.12. Perkančioji organizacija, sužinojusi apie teismo sprendimą dėl tiekėjo prašymo ar ieškinio, ne vėliau kaip per 3 darbo dienas raštu informuoja suinteresuotus kandidatus ir suinteresuotus dalyvius apie teismo priimtus sprendimus.

**19. PIRKIMO SUTARTIES PASIRAŠYMAS IR SĄLYGOS**

19.1. Perkančioji organizacija sudaryti pirkimo sutartį raštu kviečia tą dalyvį, kurio pasiūlymas pripažintas laimėjusiu, kartu jam nurodomas laikas, iki kada reikia pasirašyti pirkimo sutartį.

19.2. Pirkimo sutarties sąlygos pateikiamos pirkimo sąlygų 4 priede „Viešojo pirkimo sutarties projektas“.

19.3. Atkreiptinas dėmesys, kad vykdant pirkimo sutartį, pridėtinės vertės mokesčio sąskaitos faktūros, sąskaitos faktūros, kreditiniai ir debetiniai dokumentai bei avansinės sąskaitos turi būti teikiami naudojantis informacinės sistemos SABIS priemonėmis. Prisijungti prie elektroninės paslaugos SABIS galima interneto adresu <https://sabis.nbfc.lt/> arba tiekėjo pasirinktomis priemonėmis, jei teikiamos elektroninės sąskaitos faktūros, atitinka Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19). Paslaugos apmokėjimo tvarką nustato Lietuvos Respublikos finansų ministerija.

**20. BAIGIAMOSIOS NUOSTATOS**

20.1. Perkančioji organizacija turi teisę savo iniciatyva nutraukti pradėtas pirkimo procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.

20.2. Perkančioji organizacija privalo nutraukti pradėtas pirkimo procedūras, jeigu buvo pažeisti VPĮ 17 straipsnio 1 dalyje nustatyti principai ir atitinkamos padėties negalima ištaisyti.

20.3. Pirkimo procedūros, kurios neapibrėžtos šiose pirkimo sąlygose, vykdomos vadovaujantis Viešųjų pirkimų įstatymo ir kitų teisės aktų nuostatomis.

\_\_\_\_\_\_\_\_\_\_\_\_\_\_\_\_\_\_\_\_

1. Lietuvos Respublikoje ar užsienyje registruoto banko išduoto banko garantijos rašte, kredito įstaigos garantijoje, ar draudimo bendrovės laidavimo rašto dokumentuose reikia nurodyti, kad **gavėjas Šiaulių miesto savivaldybės administracija** ir dokumentas pateikiamas CVP IS priemonėmis kartu su pasiūlymo dokumentais. [↑](#footnote-ref-1)